**Arranmore** (irsk: *Árainn Mhór*) er en øy nord på vestkysten av den irske øya Irland. Den er den største bebodde øya i grevskapet Donegal. Øya ligger 4,5 km utenfor Burtonport på fastlandet, og det går ferge herfra daglig gjennom hele året. Befolkningen har hatt en gradvis fallende tendens siden 1990-tallet og ved 2019 utgjorde befolkningen 469 innbyggere. Mesteparten av befolkningen på Arranmore bor på sør- eller østkysten av øya. Den største landsbyen på øya er Leabgarrow. Øya er en del av gaeltacht (et irsktalende område), med de fleste av innbyggerne som snakker ulster-irsk.

Arranmore er også kjent på engelsk som *Aran Island*, noe som ikke bør forveksles med Aranøyene utenfor Galwaybukten eller den skotske øya Isle of Arran. På irsk ble øya tradisjonelt kalt *Árainn*; adjektivet *mór* («stor») ble lagt til ganske nylig. Det ble også noen ganger kalt *Árainn Uí Dhomhnaill*, «Aran til O'Donnells».

Øya var den første øya uten fastlandsforbindelse i Irland som ble tilknyttet det offentlige strømnettet, de fikk elektrisitet i 1957. Øya var imidlertid blant de siste stedene i Irland som fikk offentlig vannforsyning på 1980-tallet og automatisk telefonsentral på 1990-tallet.

Tilflytting
-----------

I 2019 skrev øyboere åpne brev til USA og Australia, og kom med en oppfordring til folk om å vurdere å flytte til øya. De anmodet begge befolkningene til å vurdere den mindre overfylte øya og nyte «tid til å leve». Etter den russiske invasjonen av Ukraina i 2022, ble øya et tilfluktssted for ukrainske flyktninger som ble bosatt i Irland.

Irsk språk
----------

Det bor 469 mennesker på Arranmore og 62% av dem har irsktalende som morsmål. I løpet av sommeren reiser studenter i alle aldre fra hele Irland til øya for en 3-ukers ferie. Det er en veldig populær måte å møte nye mennesker og også lære det irske språket på. Elevene går på skolen på dagtid og spiller spill og deltar i irsk folkedans om kveldene. De blir undervist om det irske språket gjennom å praktisere irsk. Irsk må snakkes til enhver tid. Høgskolen på Arranmore er kjent som Coláiste Árainn Mhóir, som betyr College på Arranmore.

Lokalisering
------------

Øya ligger 4,5 km utenfor Burtonport, en liten kystlandsby i regionen The Rosses. Øya betjenes av to fergetjenester, som opererer mellom Arranmore og Burtonport på fastlandet. De to operatørene benytter seg av fartøyer som tidligere er bygget for den skotske fergeoperatøren Caledonian MacBrayne, som frakter både passasjerer, biler og tunge kjøretøyer.

Bosetning
---------

Leabgarrow, den største landsbyen.
Utsikt over østsiden av Arranmore mot fastlandet i Donegal
Skulptur i innsjøen Lough Thoir.
Det meste av befolkningen bor langs den sørlige og den forholdsvis skjermede østkysten, der hovedlandsbyen, Leabgarrow (irsk: *Leadhb Gharbh*), ligger. Øya har vært bosatt siden førkeltisk tid, og de få gjenværende tegnene på tidlig bosetting omfatter en bygdeborg sør på øya. Langs strendene er det spredt enkelte kjøkkenmødding etter oldtidens befolkning, som forteller arkeologer mye av leveviset i fortiden.

Øyas posisjon nær de atlantiske skipsledene har ført til at en kystvaktstasjon og et fyrtårn plassert på det nordvestligste punktet, og det var også en overvåkingspost der under den andre verdenskrig.

Den faste bosetning er på 469 innbyggere per 2019, men det økes til langt over 1000 i løpet av feriemånedene om sommeren. En stor andel av husene er feriehus og hytter, med både innfødte øyboere og deres etterkommere, så vel som ikke-lokale. På grunn av den gradvise nedgangen i befolkningen begynte de lokale myndighetene i 2019 å prøve å lokke amerikanere og australiere til å flytte til øya. Oppfordringen var særlig rettet til de som har irske aner, men også andre.

Kulturelle forbindelser
-----------------------

Arranmore er vennskapøy med Beaver Island, en øy nord i innsjøen Lake Michigan i USA hvor et stort antall tidligere innbyggere kom etter å ha blitt tvunget vekk fra Arranmore på midten av 1800-tallet. Det er fortsatt i dag en rekke familier på Beaver Island som sporer sine røtter til Arranmore. Et monument over vennskapsøyene er plassert i øyenes hovedreservoar.

Donegal-bandet Goats Don't Shave ga ut et spor med tittelen «Arranmore» på albumet deres *Out In The Open* fra 1994, som refererer til øyas emigrasjonshistorie og North West Donegal «Tunnel Tigers». Donegal Tigers var og er en gruppe unge nordvestlige Donegal-menn, hvorav mange kom fra Arranmore, som reiste verden rundt og bygger tunneler. De jobbet på 1940- og 1950-tallet på t-banene i New York, Storbritannia og andre steder, på 1990-tallet på kanaltunnelen mellom England og Frankrike, skjønt risikofritt var det ikke: mange døde under arbeidet eller fikk store skader.

Referanser
----------

1. ↑  Teanga, An Coimisinéir: «An Coimisinéir Teanga» (PDF). *Commissioner.ie*. Arkivert (PDF) fra originalen den 25. januar 2021.
2. ↑  «Arranmore Island» Arkivert 24. april 2023 hos Wayback Machine. *Arranmore Ferry*
3. 1 2 3  Brent, Harry (20.oktober 2021): «Irish island of Arranmore is looking for new residents from the United States» Arkivert 24. april 2023 hos Wayback Machine. *The Irish Post*
4. ↑   «Aran Island / Árainn Mhór», *Placenames Database of Ireland*
5. 1 2 3   Dixon, Emily (14. juni 2019): «Irish island asks Americans to move there», *CNN*
6. ↑  Specia, Megan (5. september 2022): «Ukrainians in Rural Ireland Piece Together New Lives, Step by Step», *The New York Times*. ISSN 0362-4331
7. ↑  «Rules», *Coláiste Árainn Mhóir*
8. ↑  Coláiste Árainn Mhóir, offisielt nettsted 18. juni 2021.
9. ↑  «Discover Arranmore (Árainn Mhór) Island in Donegal», *Arainnmhor.com*
10. ↑  «Arranmore Island», *eOceanic*
11. ↑  Knight, Jasper; Burningham, Helene (april 2011): «Sand dune morphodynamics and prehistoric human occupation in NW Ireland», *Special Paper of the Geological Society of America* **476**, DOI:10.1130/2011.2476(07); s. 81-92
12. ↑   Robinson, Ann (3. juni 2018): «Protecting Ireland’s neutrality: WW2 Coastal Lookout Posts», *Coast Monkey*
13. ↑   McKay, Susan (1. oktober 2016): «U-boat attack at Arranmore: the sole survivor’s story», *The Irish Times*
14. ↑  Beaver Island The Way it was: The Arranmore Connection, *Beaverbeacon.com*
15. ↑  Arranmore Island, County Donegal, Ireland links to Beaver Island, Michigan, USA Arkivert 23. oktober 2019 hos Wayback Machine. *Oileanarainnmhoir.com*
16. ↑  The Goats Don't Shave- Arranmore Gweedore Co.Donegal
17. ↑  «Donegal's Tunnel Tigers» Arkivert 24. april 2023 hos Wayback Machine. *Donegal Diaspora*

Eksterne lenker
---------------

(en) Arranmore Island – kategori av bilder, video eller lyd på Commons


* (en)  Arranmore hos Wikivoyage
* Árainn Mhór, offisielt nettsted

|  |  |
| --- | --- |
| Oppslagsverk/autoritetsdata | VIAF **·** LCCN **·** SUDOC **·** GeoNames
 |